Den professionelle bokser Kasper Bruun skal møde den unge men rutinerede bokser Said Zungu fra Tanzania, når han skal i ringen til den store boksegalla lørdag den 7. april i Aalborg. Det bliver Kasper Bruuns første kamp siden skiftet fra tyske Team Sauerland til den nystartede danske boksestald Euro Event. 19-årige Said Zungu har allerede bokset 23 kampe i sin karriere. 13 af de kampe er end med sejr til Said Zungu, og i ni af kampene har han stoppet sin modstander før tid. - Kasper har i sine hidtidige kampe mødt mange østeuropæiske, italienske og britiske boksere. Vi har lyst til at præsentere publikum for noget helt nyt, og Kasper har selv lyst til at prøve kræfter mod en bokser med en anden stil end dem, han tidligere har mødt, siger promoter Allan Back fra Euro Event. Opgøret mellem nordjyden og Said Zungu går i letmellemvægt og er sat til otte omgange.

Referat:
Bokseren Kasper Bruun skal møde Said Zungu fra Tanzania til boksegallaen i Aalborg i april.